เอไอเอกำไร2หมื่นล้าน
กลุ่มเอไอเอกวาดกำไรประกันชีวิตในไทยปี 2558 ส่งบริษัทแม่กว่า 2 หมื่นล้านบาท
7 มี.ค. 2559

กลุ่มเอไอเอกวาดกำไรประกันชีวิตในไทยปี 2558 ส่งบริษัทแม่กว่า 2 หมื่นล้านบาท
กลุ่มเอไอเอรายงานผลการดำเนินงานปี 2558 สิ้นสุดวันที่ 30 พ.ย. 2558  ว่า เอไอเอ ประเทศไทย  มีมูลค่าธุรกิจใหม่เพิ่มขึ้น 15% จากปี 2557 โดยเบี้ยประกันภัยใหม่รับปีแรกมีมูลค่าประมาณ 1.97 หมื่นล้านบาท ลดลง 4% โดยเอไอเอมุ่งขายกรมธรรม์ออมทรัพย์ระยะยาวและความคุ้มครองชีวิต 
ทั้งนี้ เบี้ยประกันภัยรายปีมีสัดส่วนมากกว่า 96% ของธุรกิจใหม่ มุ่งเจาะตลาดคุณภาพสูง โดยสินค้าควบการลงทุน ทำให้บริษัทมีอัตรากำไรจากธุรกิจใหม่เติบโตเพิ่มขึ้น 12.6 จุด/หุ้น จากปี 2557 มาอยู่ที่ 75.8% และมีกำไรจากการดำเนินงานหลังหักภาษีเพิ่มขึ้น 11% ในครึ่งปีหลังของปี 2558 และสิ้นปีเพิ่มขึ้นรวม 6% หรือ 2.09 หมื่นล้านบาท
สำหรับจุดเด่นในตลาดไทยคือ ช่องทางการขายผ่านตัวแทนเป็นช่องทางหลักที่ยังได้เปรียบด้านการแข่งขัน คิดเป็นสัดส่วนยอดขาย 90% ของมูลค่าธุรกิจใหม่ รวมทั้งลงทุนฝึกอบรมพัฒนาความสามารถด้านการขายของตัวแทนอย่างต่อเนื่อง ทั้งการขายกรมธรรม์ควบการลงทุน หรือ ยูนิตลิงค์ การออมทรัพย์ และความคุ้มครอง เพื่อรักษาความเป็นผู้นำในตลาดไทยต่อไป
เอไอเอ ประเทศไทย มีตัวแทนที่มีใบอนุญาตขายกรมธรรม์ควบการลงทุน หรือ ยูนิตลิงค์ ในปี 2558 เพิ่มขึ้น 77% จากปี 2557 ทำให้เอไอเอ ประเทศไทย มีสัดส่วนของตัวแทนที่ขายยูนิตลิงค์ได้ถึง 80% ของจำนวนตัวแทนที่ขายยูนิตลิงค์ทั้งหมดในไทย ส่วนตัวแทนรุ่นใหม่ได้มีการนำระบบการขาย iPoS มาสนับสนุนให้การทำงานได้สะดวกขึ้น โดยเฉพาะตัวแทนในต่างจังหวัด
รายงานข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เอไอเอ ประเทศไทย มีการส่งกำไรออกไปสำนักงานใหญ่ปี 2558 จำนวน 2.42 หมื่นล้านบาท เพิ่มขึ้น 3,564.30 ล้านบาท หรือ 17.25%